b'\n_START_ARTICLE_\nKretingos rajono savivaldyb\xc4\x97s Motiejaus Valan\xc4\x8diaus vie\xc5\xa1oji biblioteka\n_START_PARAGRAPH_\nKretingos rajono savivaldyb\xc4\x97s Motiejaus Valan\xc4\x8diaus vie\xc5\xa1oji biblioteka \xe2\x80\x93 vie\xc5\xa1oji biblioteka Kretingos rajono savivaldyb\xc4\x97je. Pavadinta \xc5\xbdemaitijos vyskupo Motiejaus Valan\xc4\x8diaus vardu. Vietinis informacijos, \xc5\xa1vietimo ir kult\xc5\xabros centras, teikiantis vartotojams vis\xc5\xb3 r\xc5\xab\xc5\xa1i\xc5\xb3 \xc5\xbeinias ir informacij\xc4\x85. 20 filial\xc5\xb3. _NEWLINE_Adresas: J. K. Chodkevi\xc4\x8diaus g. 1B, Kretinga 97130\n_START_SECTION_\nIstorija\n_START_PARAGRAPH_\nKretingos rajono savivaldyb\xc4\x97s Motiejaus Valan\xc4\x8diaus vie\xc5\xa1osios bibliotekos istorija prasideda nuo 1935 m., kai Kretingoje \xc4\xafkurtas centrinis knygynas, atlik\xc4\x99s bibliotekos funkcijas. Jis veik\xc4\x97 K\xc4\x99stu\xc4\x8dio g. 25 name. Tose pa\xc4\x8diose patalpose buvo ir muziejus. Pagal 1936 m. Vyriausyb\xc4\x97s i\xc5\xa1leist\xc4\x85 bibliotek\xc5\xb3 \xc4\xafstatym\xc4\x85, Kretingoje nutarta \xc4\xafsteigti IV eil\xc4\x97s vie\xc5\xa1\xc4\x85j\xc4\x85 bibliotek\xc4\x85, pavald\xc5\xbei\xc4\x85 \xc5\xa0vietimo ministerijai._NEWLINE_1938 m. vie\xc5\xa1oji biblioteka i\xc5\xa1kelta i\xc5\xa1 muziejaus pastato \xc4\xaf Vytauto g. 4 nam\xc4\x85, dabartin\xc4\xaf teismo pastat\xc4\x85. Bibliotekai vadovavo knyginink\xc4\x97 Bronislava Karbauskait\xc4\x97. Buvo patvirtintos bibliotekos taisykl\xc4\x97s: reik\xc4\x97jo mok\xc4\x97ti 25 cent\xc5\xb3 m\xc4\x97nesin\xc4\xaf skaitytojo mokest\xc4\xaf, knygos \xc4\xaf namus buvo i\xc5\xa1duodamos tik su 10 Lt u\xc5\xbestatu, u\xc5\xbe kiekvien\xc4\x85 pav\xc4\x97luot\xc4\x85 dien\xc4\x85 buvo imami delspiningiai \xe2\x80\x93 10 cent\xc5\xb3, o du m\xc4\x97nesius negr\xc4\x85\xc5\xbeinus leidinio u\xc5\xbestatas konfiskuojamas. Skaitykla buvo galima naudotis be u\xc5\xbestato. Bibliotekos fondai siek\xc4\x97 apie 3000 egzempliori\xc5\xb3 spaudini\xc5\xb3, tur\xc4\x97jo ab\xc4\x97c\xc4\x97lin\xc4\xaf katalog\xc4\x85, knygos buvo sustatytos pagal format\xc4\x85, vykdoma skaitytoj\xc5\xb3 registracija._NEWLINE_1941 m. prasid\xc4\x97jus karui Kretingos vie\xc5\xa1oji biblioteka, kaip ir muziejus, buvo niokojama ir naikinama._NEWLINE_Po karo, nuo 1945 m. \xc5\xa0vietimo liaudies komitetui vadovaujant, Lietuvoje atkuriama valstybini\xc5\xb3 vie\xc5\xa1\xc5\xb3j\xc5\xb3 bibliotek\xc5\xb3 tinklo strukt\xc5\xabra, identi\xc5\xa1ka kit\xc5\xb3 sovietini\xc5\xb3 respublik\xc5\xb3 bibliotekoms. \xc5\xa0i\xc5\xb3 \xc4\xafstaig\xc5\xb3 pavadinimas pakeistas \xc4\xaf Valstybines masines bibliotekas. 1946 m. atsik\xc5\xabrusiai Kretingos valstybinei masinei bibliotekai skirtos patalpos Rotu\xc5\xa1\xc4\x97s aik\xc5\xa1t\xc4\x97je 5, antrajame auk\xc5\xa1te. Fondams komplektuoti buvo skiriamas vietinis kreditas. 1950 m. statistiniai duomenys rodo, jog fonduose buvo 4413 egz. spaudini\xc5\xb3, 737 skaitytojai, 3 darbuotojai._NEWLINE_1957 m. pabaigoje biblioteka perkelta \xc4\xaf Vilniaus g. 3 (dab. \xe2\x80\x9e\xc5\xa0pitol\xc4\x97\xe2\x80\x9c). _NEWLINE_1959 m. tapo rajonine biblioteka. Spar\xc4\x8diai i\xc5\xa1augo bibliotekos fondai \xe2\x80\x93 1959 m. duomenimis, biblioteka jau tur\xc4\x97jo 12058 egzempliorius spaudini\xc5\xb3. Kretingos gyventojams knygos buvo i\xc5\xa1duodamos \xc4\xaf namus be u\xc5\xbestato, o retesniais bei vertingais informaciniais leidiniais naudotis buvo galima skaitykloje. Prad\xc4\x97ti organizuoti pirmieji renginiai bei spaudini\xc5\xb3 parodos._NEWLINE_Nuo 1959 m. Kretingos rajonin\xc4\x97 masin\xc4\x97 biblioteka tapo rajono bibliotek\xc5\xb3 metodiniu centru. 1959\xe2\x80\x931976 m. bibliotekos statistiniai rodikliai spar\xc4\x8diai augo, prapl\xc4\x97stos bibliotekos patalpos tame pa\xc4\x8diame pastate (plotas 242 m\xc2\xb2), dirbo \xc5\xa1e\xc5\xa1i bibliotekininkai. Bibliotekos ved\xc4\x97ja paskirta Lilijana Marija \xc5\xa0erpytien\xc4\x97._NEWLINE_1977 m. \xc4\xafvykdyta rajono masini\xc5\xb3 bibliotek\xc5\xb3 centralizacija, centrin\xc4\x97 tapo Kretingos rajono centrine biblioteka. Kretingos rajone sukurta centralizuota bibliotek\xc5\xb3 sistema, kuriai vadovavo rajono centrin\xc4\x97 biblioteka \xe2\x80\x93 ji tapo bibliotek\xc5\xb3 metodiniu centru. Ple\xc4\x8diantis bibliotekos funkcijoms, prad\xc4\x97jo tr\xc5\xabkti patalp\xc5\xb3, tod\xc4\x97l 1977 m. administracija ir metodikos skyrius perkelti \xc4\xaf Vilniaus g. 2 (dab. Kretingos pranci\xc5\xa1kon\xc5\xb3 vienuolynas). 1985 m. skaitytoj\xc5\xb3 aptarnavimo skyrius i\xc5\xa1keltas \xc4\xaf Vytauto g. 54. Nuo 1991 m. rajono centrin\xc4\x97 biblioteka palaipsniui prad\xc4\x97jo kraustytis \xc4\xaf pastat\xc4\x85 Vilniaus g. 8 (buv\xc4\x99s LKP rajono komitetas), o 1992 m. pabaigoje \xc4\x8dia jau buvo \xc4\xafsik\xc5\xabr\xc4\x99 visi bibliotekos skyriai. 1996 m. \xe2\x80\x93 Kretingos rajono savivaldyb\xc4\x97s vie\xc5\xa1\xc4\x85ja biblioteka, 1997 m. \xe2\x80\x93 Kretingos rajono savivaldyb\xc4\x97s M. Valan\xc4\x8diaus vie\xc5\xa1\xc4\x85ja biblioteka._NEWLINE_2005 m. biblioteka pa\xc5\xbeym\xc4\x97jo savo veiklos 70-met\xc4\xaf.\n_START_SECTION_\nFilialai\n_START_PARAGRAPH_\nBibliotekos filialai - Salant\xc5\xb3 miesto, Baubli\xc5\xb3, Budri\xc5\xb3, Darb\xc4\x97n\xc5\xb3, Erl\xc4\x97n\xc5\xb3, Gr\xc5\xab\xc5\xa1lauk\xc4\x97s, Imbar\xc4\x97s, Jok\xc5\xabbavo, Juodup\xc4\x97n\xc5\xb3, Kalnalio, Kalni\xc5\xa1ki\xc5\xb3, Kartenos, K\xc5\xablup\xc4\x97n\xc5\xb3, Kumpik\xc5\xb3, Kurmai\xc4\x8di\xc5\xb3, Laivi\xc5\xb3, Lauk\xc5\xbeem\xc4\x97s, Raguvi\xc5\xa1ki\xc5\xb3, R\xc5\xabdai\xc4\x8di\xc5\xb3, Senosios \xc4\xaepilties, \xc5\xa0uk\xc4\x97s, Vydmant\xc5\xb3.'